MEDDELELSE FRA KOMMISSIONEN - Finanspakke for tiltrædelsesforhandlingerne med Bulgarien og Rumænien

I. Indledning

Ligesom for de ti lande, der tiltræder EU i maj 2004, vil en af de første og væsentligste opgaver med henblik på at forberede afslutningen af forhandlingerne med Bulgarien og Rumænien være at oprette en sammenhængende finanspakke for disse to lande. Det Europæiske Råd opfordrede på sit møde i Bruxelles i december 2003 Kommissionen til at fremlægge et forslag til en sådan pakke i begyndelsen af 2004. Formålet med denne meddelelse er at præsentere de vigtigste elementer i en finanspakke for Bulgarien og Rumænien, så Rådet får en fælles ramme til at drøfte disse spørgsmål i begyndelsen af 2004. På dette grundlag vil Kommissionen derefter i foråret 2004 forelægge Rådet et udkast til fælles holdninger til forhandlinger på områderne landbrug, regionalpolitik og finansielle og budgetmæssige bestemmelser.

For de ti tiltrædende lande var finanspakken for deres tiltrædelse stort set bestemt af de finansielle rammer for 2000-2006, som blev fastsat på Det Europæiske Råds møde i Berlin i marts 1999. For Bulgariens og Rumæniens vedkommende findes der endnu ikke en sådan overordnet finansiel ramme for de budgetmæssige virkninger af deres tiltrædelse. Det Europæiske Råd erklærede imidlertid på sit møde i Thessaloniki i juni, at "drøftelser af eller enighed om kommende reformer af politikker, eller de nye finansielle overslag, udgør ikke nogen hindring for fortsættelsen og afslutningen af tiltrædelsesforhandlingerne, og de foregriber heller ikke resultatet af disse forhandlinger". De forslag, som Kommissionens fremlægger i afsnit II, er derfor generelt baseret på den eksisterende EU-ret og de principper og metoder, der blev lagt til grund ved udarbejdelsen af finanspakken for forhandlingerne med de ti tiltrædende lande.

Da det ikke kan udelukkes, at det vil blive nødvendigt at foretage vigtige tilpasninger af en finanspakke for Bulgarien og Rumænien for at tage hensyn til kommende reformer af politikker eller grundliggende ændringer af de samlede finansielle overslag i forhold til de nuværende overslag, finder Kommissionen det klogt og hensigtsmæssigt at begrænse finanspakken for Bulgarien og Rumænien til en periode på tre år efter deres tiltrædelse. Dette svarer til den periode, der blev aftalt i forhandlingerne med de ti tiltrædende lande, der var begrænset til de nuværende finansielle overslag, der udløber i 2006.

Tallene i denne meddelelse er angivet i 2004-priser, medmindre andet er angivet.

II. Udkast til en finanspakke

a) Landbrug

Hvad angår markedsforanstaltningerne i den fælles landbrugspolitik, vil EU-retten, herunder reformen af den fælles landbrugspolitik, der blev vedtaget af medlemsstaterne i juni 2003, i princippet gælde fuldt ud for Bulgarien og Rumænien efter deres tiltrædelse af EU.

Under hensyntagen til de seneste prognoser for landbrugsmarkedet anslår Kommissionen, at den finansielle rammebevilling til markedsforanstaltninger i Bulgarien og Rumænien i de tre første år efter tiltrædelsen bør andrage i alt 1 120 mio. EUR (388 mio. EUR til Bulgarien og 732 mio. EUR til Rumænien).

De bekymringer, der har været fremført i forbindelse med de ti tiltrædende lande, for at en fuldstændig og øjeblikkelig integrering i systemet med direkte betalinger ikke vil give landbrugerne i de nye medlemsstater det rette incitament til at indlede eller fortsætte de nødvendige omstruktureringer, gælder også - eller endog i højere grad - for Bulgarien og Rumænien. Kommissionen mener derfor, at målet om at indføre direkte betalinger gradvist for landmændene i de nye medlemsstater over en 10-årig periode og med en begyndelsessats på 25 % af det niveau, der på det tidspunkt gælder for de 15 nuværende EU-stater, bør opretholdes for Bulgarien og Rumænien.

Dette betyder, at de direkte betalinger vil blive indført i Bulgarien og Rumænien, således at niveauet i 2007 andrager 25 % af niveauet i EU-15, 30 % i 2008, 35 % i 2009 og 40 % i 2010. De årlige stigninger på 10 % vil fortsætte indtil 2016, hvor de direkte betalinger vil have nået 100 % af det niveau, der gælder på det tidspunkt i EU-15. Ved at indføre direkte betalinger trinvis og procentvis frem for i absolutte beløb får Bulgarien og Rumænien et klart perspektiv om, at EU-retten vil blive anvendt fuldt ud for dem på dette område.

Støtte- og udbudsrelaterede forvaltningsinstrumenter (f.eks. basisarealer, referenceudbytter og lofter) og produktionskvoter bør fastsættes på basis af de historiske produktionstal for en nærmere bestemt referenceperiode. De nationale lofter for Bulgarien og Rumænien under enkeltbetalingsordningen bør fastsættes med samme metode.

De finansielle omkostninger ved at indføre direkte betalinger i Bulgarien og Rumænien på denne måde i de første tre år efter tiltrædelsen anslås til at beløbe sig til 1 312 mio. EUR i alt (Bulgarien 431 EUR og Rumænien 881 EUR). Der vil ikke være udgifter i 2007, da medlemsstaternes udgifter til direkte betalinger i et givet år godtgøres over EU-budgettet for det følgende år.

Der vil blive fastsat en samlet treårig rammebevilling for politikken til udvikling af landdistrikterne, der er baseret på at sikre, at de samlede tildelinger til Bulgarien og Rumænien i det tredje år af deres EU-medlemsskab vil være på et niveau, som - i forhold til den støtte, der er beregnet til udvikling af landdistrikterne for de tiltrædende lande (eksklusiv Cypern og Malta) i 2006 - svarer til Bulgariens og Rumæniens fælles andel af den samlede SAPARD-støtte indtil 2003. For at tage højde for begrænsninger i absorptionskapaciteten og sikre en støt gennemførelse af politikken til udvikling af landdistrikterne i Bulgarien og Rumænien bør der sikres en gradvis indfasning over den pågældende treårsperiode. De disponible midler bør fordeles mellem Bulgarien og Rumænien efter en fordelingsnøgle, som tager hensyn til deres relative andele af det udnyttede landbrugsareal og beskæftigelsen i landbruget. Ved denne fremgangsmåde når man frem til en samlet treårig rammebevilling på 3 041 mio. EUR, heraf 617 mio. til Bulgarien og 2 424 mio. EUR til Rumænien.

Skønt den samlede rammebevilling til hvert land til støtte af udvikling af landdistrikterne i de første tre tiltrædelsesår vil være et fast beløb, vil tildelingerne inden for det enkelte lands rammebevilling og interventionernes omfang og art afhænge af de regler, der finder anvendelse for alle medlemsstaterne i den samme periode. Tildelingerne til udvikling af landdistrikterne i Bulgarien og Rumænien vil efter den oprindelige treårsperiode være baseret på de eksisterende regler, eller på de regler, der vil blive afledt af de reformer, der eventuelt bliver indført i mellemtiden.

For så vidt angår programmering vil den treårige finansielle rammebevilling ikke blive behandlet separat, men være en integreret del af den samlede programmeringsperiode, der er dækket af det næste finansielle overslag.

Alle ovenstående elementer vil indgå i og blive forklaret nærmere i Kommissionens udkast til fælles holdninger til landbrugskapitlet, som vil blive forelagt Rådet i foråret 2004.

b) Strukturforanstaltninger

For perioden 2000-2006 blev tildelingerne til strukturforanstaltninger fordelt mellem de nuværende medlemsstater efter den metode og de kriterier, der er fastsat i forordningerne om struktur- og samhørighedsfondene. Disse kriterier blev anvendt på basis af en forudfastsat samlet finansiel rammebevilling. For de ti tiltrædende lande blev der i det store og hele anvendt samme metode: der blev fastsat en samlet rammebevilling, og de sædvanlige kriterier blev anvendt til at fastsætte de nationale tildelinger.

Kommissionen finder, at der bør fastsættes en samlet finansiel rammebevilling for de første tre tiltrædelsesår for både Bulgarien og Rumænien baseret på en metode, som svarer til den, der blev anvendt for de ti tiltrædende lande, bl.a. med en gradvis indfasning af udgifterne til strukturforanstaltninger for at tage hensyn til den gradvise forbedring af absorptionskapaciteten i disse lande. Disse rammebevillinger bør også være baseret på den forudsætning, at de regler, der er afledt af den gældende EU-ret, fortsat anvendes, f.eks. reglen om, at den samlede struktur- og samhørighedsstøtte ikke må overstige 4 % af BNP i et givet år. Generelt bør ca. en tredjedel af den samlede rammebevilling desuden gå til samhørighedsfonden.

Indfasningen skal for Bulgariens og Rumæniens vedkommende være baseret på den samlede forventede indfasningstakt for indførelsen af strukturfondene i de ti lande, der tiltræder EU i 2004. På dette grundlag vil Bulgarien og Rumænien kunne få bevillinger til strukturforanstaltninger, der beløber sig til 2,4 % af deres respektive BNP i 2007, 3,2 % i 2008 og 4 % i 2009. Denne fremgangsmåde vil sikre en blid indfasning, som tager passende hensyn til landenes absorptionskapacitet. De samlede udgifter til strukturforanstaltninger vil på dette grundlag andrage 8 273 mio. EUR i treårsperioden fra 2007-2009, heraf 2 300 mio. EUR til Bulgarien og 5 973 mio. EUR til Rumænien.

Skønt der i de tre første tiltrædelsesår fortsat vil være en fast samlet rammebevilling for hvert land, vil tildelingerne inden for hvert enkelt lands rammebevilling og interventionernes omfang og art blive fastsat på grundlag af de regler, der vil blive afledt af politikreformerne i perioden efter 2007. For så vidt angår programmering vil den treårige finansielle rammebevilling ikke blive behandlet separat, men være en integreret del af den samlede programmeringsperiode, der er dækket af det næste finansielle overslag.

c) Interne politikker

Det bør påregnes, at Bulgarien og Rumænien deltager fuldt ud i Fællesskabets interne politikker fra deres tiltrædelse. Skønt der ikke findes nogen specifik rammebevilling for de enkelte lande under de nuværende interne politikker, må der påregnes yderligere 1 012 mio. EUR for perioden 2007-2009 for at tage højde for Bulgariens og Rumæniens tiltrædelse, hvis det udgiftsniveau, der er beregnet til de eksisterende interne politikker for 2006, forbliver konstant, og der anvendes samme metode [1] som til at fastsætte forhøjelsen af de disponible midler til de interne politikker for at tage hensyn til de ti tiltrædende lande. Der må desuden beregnes specifikke bevillinger til følgende områder:

[1] Generelt baseret på en kombination af 50 % af befolkningen og 50 % af BNP.

- Nuklear sikkerhed

Da EU lægger stor vægt på et højt sikkerhedsniveau på det nukleare område, og da den bulgarske regering har vedtaget nedlukningen af installationerne på Kozloduy-kernekraftværket, og processen allerede støttes af Phare, bør den nuværende støtte til nedlukningsarbejdet suppleres med yderligere midler foruden den eksisterende Phare-forpligtelse på 200 mio. EUR for perioden 2000-2004. Der bør derfor bevilges supplerende finansiel støtte på i alt 350 mio. EUR for perioden 2004-2009. Foreløbige skøn viser, at det vil være nødvendigt at yde ca. 140 mio. EUR af dette beløb i den resterende periode før tiltrædelsen [2]. Dette beløb bør finansieres via Phare. De øvrige 210 mio. EUR bør afsættes til perioden efter tiltrædelsen (2007-2009) og indgå i finanspakken for Bulgarien i rater på 70 mio. EUR om året

[2] På årsbasis vil der sandsynligvis være behov for 40 mio. EUR i 2004, 50 mio. EUR i 2005 og 50 mio. EUR i 2006.

- Overgangsfaciliteten til institutionsopbygning

Det er under tiltrædelsesforhandlingerne samt i de periodiske rapporter og i tiltrædelsespartnerskaberne blevet påvist, at det er af afgørende betydning for tiltrædelsesprocessen, at der oprettes passende administrative og juridiske strukturer, og at den administrative og juridiske kapacitet til effektivt at gennemføre EU-retten bliver styrket. Der bør derfor tildeles supplerende midler til Bulgarien og Rumænien i de første tre tiltrædelsesår til foranstaltninger til institutionsopbygning i lighed med, hvad der blev tildelt de ti tiltrædende lande, specielt gennem den såkaldte "overgangsfacilitet". Der bør afsættes i alt 82 mio. EUR til disse formål i den treårige periode 2007-2009

Både nuklear sikkerhed og overgangsfaciliteten til institutionsopbygning kan behandles i kapitlet "andre anliggender".

d) Budgetkompensation

I lighed med hvad der blev aftalt med de ti tiltrædende lande, er det forudset, at reglerne om egne ressourcer anvendes fuldt ud for Bulgarien og Rumænien fra det første tiltrædelsesår. Kommissionen finder desuden, at Bulgarien og Rumænien ikke ved tiltrædelsen bør befinde sig i en nettobudgetsituation, som er ringere end deres situation i året før tiltrædelsen, hvor de modtog førtiltrædelsesstøtte.

Hvis der ved afslutningen af forhandlingerne er sandsynlighed for, at der vil opstå en sådan forværring, vil Kommissionen foreslå, at Bulgarien og/eller Rumænien får tildelt et passende beløb i budgetkompensation, der svarer til det, der blev aftalt med de ti tiltrædende lande, og baseret på samme metode.

e) Administration

Ligesom for de tiltrædende lande vil der formentlig ikke være administrative udgifter specielt øremærket til Bulgarien og Rumænien.

Der vil imidlertid opstå supplerende administrative udgifter i forbindelse med Bulgariens og Rumæniens tiltrædelse, bl.a. på grund af det øgede behov for tolkning og oversættelse.

De ekstra administrationsomkostninger i de første tre år af Bulgariens og Rumæniens medlemskab af EU er anslået til 346 mio. EUR.

**

De finansielle virkninger af ovenstående forslag for den treårsperiode, der begynder i 2007, er opstillet i vedlagte bilag. Der er desuden et overslag over udbetalingerne i forbindelse med disse nye udgifter. Overslaget er udregnet med samme metode som den, der blev anvendt for de ti lande, der tiltræder EU i 2004.

III. Tilpasning af finanspakken uden nogen finansielle overslag

- Eventuelle fremtidige tilpasninger af finanspakken som følge af fremtidige politikreformer

Hvis finanspakken for Bulgariens og Rumæniens tiltrædelse skal ændres efter afslutningen af forhandlingerne, bør der være en procedure for i givet fald at inddrage landene selv i beslutningsprocessen. Der bør i så tilfælde anvendes lignende ordninger som for de ti tiltrædende lande. Der bør bl.a. være fastsat en informations- og konsultationsprocedure i tiltrædelsestraktaten for at sikre, at Bulgarien og Rumænien bliver nært involveret i beslutningsprocessen, specielt på de områder, som har direkte betydning for den vedtagne finanspakke. Bulgarien og Rumænien bør desuden have status som aktive observatører i Rådets organer og i de udvalg, hvor Kommissionen har forsæde, samt tildeles observatørstatus i Europa-Parlamentet.

Da de vigtigste udgiftspunkter er vedtaget og garanteret for Bulgarien og Rumænien i de første tre år af deres tiltrædelse ved den foreslåede fremgangsmåde, vil eventuelle ændringer som følge af fremtidige politikreformer imidlertid ikke få væsentlige indvirkninger på den samlede finanspakke. På basis af forslagene i denne meddelelse vil udgifterne til strukturforanstaltninger, udvikling af landdistrikterne og visse aspekter af de interne politikker udgøre ca. tre fjerdedele af den samlede finanspakke til Bulgarien og Rumænien. Det bør sikres, at det samlede udgiftsbeløb på disse områder hverken bliver større eller mindre. Det kan imidlertid blive nødvendigt at foretage justeringer inden for rammerne af de samlede nationale tildelinger.

- Loftet for udgiftsområde 1.A for EU-25 i perioden 2007-2013

De supplerende markedsrelaterede udgifter som følge af Bulgariens og Rumæniens tiltrædelse vil skulle føjes til det samlede EU-25-loft for udgiftsområde 1.A. [3]. Det er fastsat i denne afgørelse, at der for perioden 2007-2013 vil blive anvendt en årlig deflator på 1 % på 2006-loftet for udgiftsområde 1.A tilpasset til EU-25. De fastsatte lofter er angivet i følgende skema:

[3] Som fastsat i afgørelsen truffet af repræsentanterne for medlemsstaternes regeringer, forsamlet i Rådet, den 18. november 2002.

Aftale om udgiftsområde 1.A indtil 2013 for EU-25 - løbende priser - mio. EUR

>TABELPOSITION>

Ovennævnte afgørelse tager ikke hensyn til de udgifter, der vil opstå som følge af Bulgariens og Rumæniens tiltrædelse, og gælder følgelig ikke for disse to lande. De supplerende udgifter til udgiftsområde 1.A for Bulgarien og Rumænien, der er beskrevet ovenfor, er beregnet ud fra denne forudsætning.

- Europa-Parlamentets rolle

Tilpasningerne til det nuværende finansielle overslag for at tage hensyn til udvidelsen fra 15 til 25 medlemsstater blev udarbejdet i overensstemmelse med artikel 25 i den interinstitutionelle aftale mellem Rådet, Europa-Parlamentet og Kommissionen. Det er fastsat i denne aftale, at det finansielle overslag kan tilpasses for at tage hensyn til udvidelsen ved en afgørelse truffet af Europa-Parlamentet og Rådet på forslag fra Kommissionen og efter afstemningsreglerne i EF-traktatens artikel 272, stk. 9.

I betragtning af Europa-Parlamentets rolle som en del af EU's budgetmyndighed og muligheden af, at drøftelserne om det næste finansielle overslag endnu er i gang, når tiltrædelsesforhandlingerne med Bulgarien og Rumænien bliver afsluttet, vil det være nødvendigt at styrke samarbejdet med Europa-Parlamentet om finanspakken for Bulgarien og Rumænien

BILAG

Finanspakken for Bulgarien og Rumænien

2007-2009

(Mio. EUR, 2004-priser)

>TABELPOSITION>

* Baseret på ovenstående fire udgiftskategorier og samme metode, som blev anvendt for de 10 lande, der tiltræder i 2004